b'\n_START_ARTICLE_\nEkskomunikacija\n_START_PARAGRAPH_\nEkskomunik\xc3\xa1cija ali iz\xc3\xb3b\xc4\x8denje je ukrep, s katerim se osebo (prisilno) izklju\xc4\x8di iz neke organizacije. Najpogosteje se izraz uporablja za izklju\xc4\x8ditev iz verske organizacije - Cerkve. Izraz ekskomunikacija se uporablja tudi za izklju\xc4\x8ditev iz neverske organizacije, zlasti pri organizacijah, ki so znane po strogi ureditvi (npr.: ekskomunikacija iz komunisti\xc4\x8dne partije, ipd)._NEWLINE_Ekskomunikacija je v Rimskokatoli\xc5\xa1ki Cerkvi kazen, ki lahko doleti vernika samo za najte\xc5\xbeje prestopke oziroma grehe, kot na primer \xc5\xa1irjenje krive vere, napad na pape\xc5\xbea, ipd. V nekaterih zgodovinskih obdobjih je imela ekskomunikacija tudi mo\xc4\x8dan zastra\xc5\xa1evalni u\xc4\x8dinek in je lahko pomenila tudi resno \xc5\xbeivljenjsko stisko za \xc4\x8dloveka, ki ga je doletela._NEWLINE_Izraz ekskomunikacija se delno prekriva z izrazom anatema, vendar pa je ekskomunikacija mi\xc5\xa1ljena predvsem kot za\xc4\x8dasni ukrep (za razliko od anateme, ki je trajna in zato najstro\xc5\xbeja kazen). Ekskomunikacija se zaklju\xc4\x8di s pobolj\xc5\xa1anjem gre\xc5\xa1nika, z njegovo odpovedjo krivi veri in grehu ter z izpovedjo (prave) vere._NEWLINE_Podoben pomen kot ekskomunikacija ima tudi izraz interdikt, le da je interdikt milej\xc5\xa1a oblika cekvene kazni (suspenz opravljanja cerkvenih dejavnosti oziroma prepoved vstopa v cerkev).'